钦定古今图书集成/明伦汇编/氏族典/第227卷 > 杨侗
## 钦定古今图书集成/明伦汇编/氏族典/第227卷 > 杨侗

按《隋书元德太子昭传》：“昭子越王侗，字仁谨，美姿仪，
性宽厚。大业二年，立为越王，拜高阳太守。十三年，帝
幸江都，令侗与金紫光禄大夫段达、太府卿元文都、
摄民部尚书韦津、右武卫将军皇甫无逸等总留台
事。宇文化及之弑逆也，文都等议，以侗元德太子之
子，属最为近，于是乃共尊立。及王世充破李密，众望”
归之，侗不得已，逊位于世充，遂被幽于含凉殿。世充
僭伪号，封为潞国公。月馀，宇文儒童、裴仁基等谋诛
世充，复尊立侗，事泄，并见害。世充兄世恽因劝世充
害侗以绝民望。世充遣其侄行本赍鸩诣侗所，侗仰
药不能时绝，更以帛缢之。世充伪谥为恭皇帝。